ናትናኤል፡ ምስ ካልእ ዓይነታት ስፖርት ብፍላይ ድማ ምስ ኵዕሶ እግሪ ምስ እተወዳድሮ ኣገራሚ እዩ፡ እቲ ስምዒት እዩ ኣብቲ ውድድር ንክትቕጽል ዝገብረካ እምበር እወ ሓቕኻ ኣዝዩ ኣዝዩ ትሑት እዩ። በቲ እትወሃቦ 'ተመስገን ኣምላኽ' ኢልካ እንተዓጊብካ ጥራይ ኢኻ ከኣ ውድድርካ ክትቅጽል ትኽእል። ኣብ ቅድድም ብሽክለታ፡ ከምቲ ኣብ ኵዕሶ ዝግበር ወፍሪ፡ ማሎም ዘፍስሱ ኣካለት የለዉን። ዋጋ ሓንቲ ብሽክለታ'ውን እንተሓሲብካዮ ንባዕሉ፤ ክብደት ናይቲ ውድድር ይረኣየካ እዩ። ሓንቲ ብሽክለታ ንኽንደይ ውድድራት እያ ከተካይደካ ትክእል'ውን ካልእ ብድሆ እዩ፡ እዚታት ተደማሚሩ እተን ተጻወትቲ ዝጥርንፋ ጋንታታት ብዙሕ ወጻኢታት እዩ ዘለወን። ቢቢሲ፡ ኣብ ዕድሜኻ፡ ኤርትራ ብዙሓት ፕሮፈሽናል ተቐዳደምቲ ከተፍሪ ክኢላ ነይራ፡ ኣብዚ ሕጂ እዋን ክረአ እንከሎ ግን እቲ ቑጽሪ እናነከየ ዝመጽእ ዘሎ ይመስል፡ እቲ ምኽንያት እንታይ እዩ?
